KIRJALLINEN KYSYMYS E-1512/01 esittäjä(t): Daniela Raschhofer (NI) komissiolle. Ikäraja hallintovirkamiesten palkkaamiseksi järjestetyssä kilpailussa KOM/A/6/01 (2001/C 110 A/03).



Virallinen lehti nro 364 E , 20/12/2001 s. 0132 - 0133



KIRJALLINEN KYSYMYS E-1512/01 esittäjä(t): Daniela Raschhofer (NI) komissiolle (21. toukokuuta 2001) Aihe: Ikäraja hallintovirkamiesten palkkaamiseksi järjestetyssä kilpailussa KOM/A/6/01 (2001/C 110 A/03) Komissio julkaisi huhtikuussa 2001 Die Presse -sanomalehdessä noin 150 hallintovirkamiehen palkkaamiseksi järjestettävän yleisen kilpailun (KOM/A/6/01) osallistumisen ehdot. Ilmoituksen b kohdassa (erityisehdot) komissio määrää korkeintaan 45 vuoden iän kilpailuun hakemisen edellytykseksi. Tämän perusteella ainoastaan 25. toukokuuta 1955 jälkeen syntyneet henkilöt voivat osallistua kilpailuun. Määrääkö komissio yleensä ikärajan hakuilmoituksissaan? Jos määrää, ovatko henkilöt, jotka eivät ole voineet osallistua kilpailuun tämän ehdon takia, valittaneet asiasta komissiolle? Jos ovat, miksei komissio ole poistanut ikärajoja näiden valitusten perusteella? Miksi kyseisessä kilpailussa määrättiin ikäraja niin, että 25. toukokuuta 1955 jälkeen syntyneet voivat osallistua kilpailuun? Mitä etua komissio katsoo aiheutuvan siitä, ettei se palkkaa yli 45-vuotiaita henkilöitä? Nuoren työkykyisen väestön määrä vähenee Euroopassa jatkuvasti muun muassa syntyvyyden alenemisen ja entistä pidemmän koulutuksen keston takia. Eikö komission kannattaisi tämän takia harkita ikärajoista luopumista? Neil Kinnockin komission puolesta antama vastaus (23. heinäkuuta 2001) Komissio sopi työhönoton ikärajojen poistamisesta tammikuussa 1998. Komission mielestä tässä asiassa tarvitaan koordinoitua lähestymistapaa kaikkien unionin toimielinten kesken. Tämän seurauksena - ja toimiakseen työnantajana yhdenmukaisesti parlamentin noudattaman lähestymistavan kanssa - komissio otti käyttöön väliaikaisratkaisun, jossa peruspalkkatason tehtävien kilpailujen ikäraja on 45 vuotta 35 vuoden asemesta. Palvelukseenottoikäraja peruspalkkatason (A7/A6, B5/B4 tai C5/C4) tehtäviin on tällä hetkellä yleensä 45 vuotta. Tätä sääntöä sovellettiin kilpailuun KOM/A/6/01. Ikärajan käyttö kilpailuilmoituksissa on sopusoinnussa henkilöstösääntöjen liitteessä III olevan 1 artiklan g kohdan säännösten kanssa. Komissiolle on tähän mennessä toimitettu kolme valitusta, jotka liittyvät parlamentin jäsenen kysymyksessä mainittuun kilpailuun. Valitukset käsitellään valintalautakunnassa. Lautakunta ratkaisee itsenäisesti, onko ehdokkailla mahdollisuus osallistua kilpailuun kilpailuilmoituksessa mainittujen kriteerien perusteella. Komissio uudistaa parhaillaan hallintokäytänteitään, ja se on 1. maaliskuuta 2000 antamansa valkoisen kirjan(1) II osassa ilmoittanut sitoutuneensa avointen kilpailujen ikärajojen poistamiseen. Pyydämme arvoisaa parlamentin jäsentä ottamaan huomioon sen, että 27. marraskuuta 2000 annetun neuvoston direktiivin 2000/78/EY säännöksissä vahvistetaan yhdenvertaista kohtelua työssä ja ammatissa koskevat yleiset puitteet. Lisäksi kyseisen direktiivin 6 artiklassa sallitaan ikään perustuva erilainen kohtelu, jos se on objektiivisesti ja asianmukaisesti perusteltu. Erityisesti 6 artiklan 1 kohdan c alakohdassa sallitaan ikään perustuva erilainen kohtelu kyseisen toimen koulutusvaatimuksien perusteella tai jotta työ voisi kestää kohtuullisen ajan ennen eläkkeelle siirtymistä. Komission menettely on luonnollisesti yhteisön lainsäädännön mukainen. (1) KOM(2000) 200 lopullinen.